รัฐบาลไทย-ข่าวทำเนียบรัฐบาล-เกษตรชาวสวนปาล์มขอบคุณรองนายกฯ พลเอก ประวิตร เพิ่มรายได้ดันปาล์มน้ำมันขึ้นแท่นพืชเศรษฐกิจชั้นแนวหน้า รองนายกฯ ย้ำ รัฐบาลมุ่งมั่นให้ชาวสวนปาล์มมีรายได้เพิ่มขึ้น มีความเป็นอยู่ดีขึ้น
วันอังคารที่ 26 เมษายน 2565
เกษตรชาวสวนปาล์มขอบคุณรองนายกฯ พลเอก ประวิตร เพิ่มรายได้ดันปาล์มน้ํามันขึ้นแท่นพืชเศรษฐกิจชั้นแนวหน้า รองนายกฯ ย้ํา รัฐบาลมุ่งมั่นให้ชาวสวนปาล์มมีรายได้เพิ่มขึ้น มีความเป็นอยู่ดีขึ้น
เกษตรชาวสวนปาล์มขอบคุณรองนายกฯ พลเอก ประวิตร เพิ่มรายได้ดันปาล์มน้ํามัน ขึ้นแท่นพืชเศรษฐกิจชั้นแนวหน้า รองนายกฯ ย้ํา รัฐบาลมุ่งมั่นให้ชาวสวนปาล์มมีรายได้เพิ่มมากขึ้น มีความเป็นอยู่ดีขึ้น
วันนี้ (26 เมษายน 2565) เวลา 08.15 น. ณ ห้องรับรอง 1 ตึกบัญชาการ 1 ทําเนียบรัฐบาล นายสุพิท มีแก้ว ประธานชมรมคนปลูกปาล์มน้ํามันแห่งประเทศไทย และแกนนําเกษตรกรชาวสวนปาล์ม จากพื้นที่จังหวัดปทุมธานี นครศรีธรรมราช ประจวบคีรีขันธ์ ชุมพร พังงา สุราษฎร์ธานี และกระบี่ เข้าพบพลเอก ประวิตร วงษ์สุวรรณ รองนายกรัฐมนตรี เพื่อหารือเรื่องปาล์มน้ํามัน โดยได้ยื่นหนังสือ 4 เรื่องประกอบด้วย 1. ขอให้จัดทําโครงสร้างราคาที่เป็นธรรมสําหรับปาล์มน้ํามันทั้งระบบ 2. ขอให้ติดตั้งมิเตอร์วัดปริมาณน้ํามันปาล์มเพื่อวัดเปอร์เซ็นต์การผลิตจากโรงงาน 3. ขอให้ควบคุมราคาน้ํามันผ่านแดน ไม่ให้มีการตกหล่นหรือลักลอบนําเข้ามาใช้ในประเทศ และ 4. ขอให้เร่งสัมปทานบรรเทาราคาปุ๋ย พร้อมขอบคุณรองนายกรัฐมนตรี ในฐานะประธานกรรมการนโยบายปาล์มน้ํามันแห่งชาติ (กนป.) ที่เพิ่มรายได้ดันปาล์มน้ํามันขึ้นแท่นพืชเศรษฐกิจชั้นแนวหน้า โดยมี พลตํารวจเอก ดร.ธรรมศักดิ์ วิชชารยะ รองเลขาธิการนายกรัฐมนตรีฝ่ายการเมือง ในฐานะประธานอนุกรรมการเพิ่มขีดความสามารถในการแข่งขันของปาล์มน้ํามันและน้ํามันปาล์มทั้งระบบ เข้าร่วมด้วย
พลเอก ประวิตร วงษ์สุวรรณ รองนายกรัฐมนตรีในฐานะประธาน กนป. ได้ย้ํากับตัวแทนเกษตรกรชาวสวนปาล์มกว่า 20 รายที่เข้าพบหารือเรื่องปาล์มน้ํามันว่า ปัญหาปาล์มน้ํามันเป็นปัญหาที่มีความซับซ้อน ต้องมุ่งมั่นตั้งใจในการแก้ไขปัญหา ซึ่งรัฐบาลได้ดําเนินการมาตลอด 7 ปี และประสบความสําเร็จในปีที่ผ่านมา เป็นมูลค่าที่เพิ่มขึ้นจาก 5 หมื่นล้านบาท เป็น 1.1 แสนล้านบาท โดยรัฐบาลให้ความสําคัญกับการบริหารจัดการสต๊อกส่วนเกินที่สอดคล้องกับฤดูกาลผลิต การส่งออกน้ํามันปาล์มเพื่อรักษาเสถียรภาพราคาปาล์มน้ํามัน การแก้ไขปัญหาราคาปาล์มน้ํามันที่ไม่เป็นไปตามกลไกตลาดโลก มาตรการด้านอุปสงค์และอุปทาน และให้เป็นไปตามโครงสร้างที่เป็นธรรมกับทุกฝ่าย อีกทั้งเร่งรัดติดตั้งมิเตอร์ปาล์มน้ํามัน การเพิ่มมูลค่าของผลิตภัณฑ์ปาล์มน้ํามันเพื่อเพิ่มความต้องการใช้ภายในประเทศและส่งออกเป็นสินค้าสําเร็จรูป 8 ชนิด รวมทั้งมอบหมายคณะทํางานดูแลเรื่องการยกร่างพระราชบัญญัติฯ เพื่อนําไปใช้แก้ไขปัญหาต่าง ๆ ที่ติดขัดอยู่ในปัจจุบัน ทั้งนี้ ด้วยความมุ่งมั่นให้พี่น้องชาวสวนปาล์มมีรายได้เพิ่มมากยิ่งขึ้น มีความเป็นอยู่ดีขึ้น
ด้านพลตํารวจเอก ดร.ธรรมศักดิ์ ได้กล่าวเพิ่มเติมว่า 2-3 ปีที่ผ่านมา การยกระดับรายได้ของชาวสวนปาล์ม ได้ผลสําเร็จเป็นที่น่าพอใจ โดยมูลค่าปาล์มทะลายเพิ่มจาก 5 หมื่นล้านบาทในปี 2562 เป็น 7 หมื่นล้านบาท ในปี 2563 และ 1.1 แสนล้านบาทในปี 2564 รวม 3 ปี 2.3 แสนล้าน และปี 2565 คาดว่าจะมีเม็ดเงินเป็นรายได้ตกถึงชาวสวนปาล์มอีก ไม่น้อยกว่า 1.2 แสนล้านบาท โดยที่รัฐไม่ต้องใช้เงินประกันรายได้เลยแม้แต่สตางค์เดียว ในขณะที่ผลิตผลการเกษตรอื่นกําลังได้รับผลกระทบอย่างหนักจากสถานการณ์โควิดและสภาวะเศรษฐกิจ แต่ราคาปาล์มน้ํามันกลับวิ่งตามราคาตลาดโลก ทั้งที่โดนปรับลดส่วนผสมในไบโอดีเซลลงเท่าตัว จาก บี10 เป็น บี5 และการบริโภคน้ํามันปาล์มภายในประเทศที่ลดลงจากผลกระทบของการสั่งปิดร้านอาหารป้องกันการแพร่ระบาดของโควิด แต่พลเอกประวิตรกลับตัดสินใจผลักดันการส่งออกในราคาที่แข่งขันได้ สร้างความต้องการให้กับน้ํามันปาล์มส่งออกมากอย่างไม่เคยเป็นมาก่อน เพื่อบริหารสต๊อกและส่งผลให้ราคาปาล์มทะลายของไทยขึ้นตามราคาตลาดโลกอย่างต่อเนื่องโดยไม่ถูกกดราคาเหมือนปีก่อน ๆ
นอกจากนี้ พลเอก ประวิตร ยังสั่งการให้แก้ไขปัญหาทั้งระบบตั้งแต่ระดับต้นน้ํา คือลดการตัดปาล์มดิบและการซื้อขายปาล์มที่ไม่เป็นธรรมให้มีมาตรฐานดีขึ้น ระดับกลางน้ําคือการปรับปรุงอัตราการสกัดน้ํามันปาล์มดิบให้มีประสิทธิภาพสูงขึ้นและปลายน้ําคือหาแนวทางการแปรรูปน้ํามันปาล์มดิบและผลพลอยเป็นผลิตภัณฑ์ใหม่ 8 ชนิดที่ กนป. ได้มีมติเห็นชอบและรายงานต่อคณะรัฐมนตรีแล้วและคาดว่าไม่เกินปี 2568 จะมีการนําน้ํามันปาล์มไปใช้ผลิตสินค้าใหม่ ๆ เหล่านั้น เพื่อใช้ในประเทศและส่งออกไปยังตลาดโลก โดยไม่ต้องห่วงว่าหากมีการลดส่วนผสมน้ํามันปาล์มในไบโอดีเซล แล้วจะทําให้ราคาปาล์มน้ํามันตกต่ําเพราะนี่เป็นการแก้ปัญหาในระยะยาว ประธาน กนป. ยังเร่งรัดให้มีการจัดทําโครงสร้างราคาที่มีความล่าช้า เร่งรัดให้ติดตั้งมิเตอร์เพื่อการตรวจสอบระดับสต๊อกน้ํามันปาล์มและการปรับปรุงระบบการตรวจสอบระดับสต๊อกให้ทันสมัยและถูกต้อง การแก้ปัญหาการลักลอบการนําเข้าน้ํามันปาล์ม การต่ออายุมาตรการสนับสนุนการส่งออกน้ํามันปาล์ม และการคงสัดส่วนสูตรผสมน้ํามันไบโอดีเซลที่ 5% หรือ บี5 ชั่วคราวช่วงวิกฤตยูเครนเท่านั้น
เรื่องสําคัญเร่งด่วนอีกประการ คือ การยกร่าง พรบ.ใหม่สําหรับปาล์มน้ํามัน ที่กําลังจะเกิดขึ้นในเร็ว ๆ นี้ ดังนั้นอนาคตปาล์มน้ํามัน จึงมีอนาคตที่สดใสสมกับที่ได้เป็นพืชเศรษฐกิจตัวใหม่ของไทยในช่วงที่อยู่ในการกํากับดูแลของพลเอกประวิตร วงษ์สุวรรณ รองนายกรัฐมนตรี
...............................